Sony MDR-1000X

Der var engang – for 3 år siden – hvor Bose sad helt alene på tronen for noise cancelling høretelefoner. Sådan er det absolut ikke længere, for andre producenter er i dén grad kommet ind i kampen, og konkurrenterne står lige nu i kø med helt nye produkter. Eksempelvis MDR-1000X fra Sony, som er den store elektronikproducents bud på det ultimative headset til pendlere.

Pænt og diskret

Designet på 1000X oser af kvalitet. Man kan simpelthen mærke, at det er kram. Vores testudgave er sort, men det lykkedes alligevel at få 1000X til at skille sig ud fra mængden. Eksempelvis har Sony ikke været dumme nok til at placere et enormt logo uden på hørekopperne. I stedet er der kun et meget lille logo nederst på bøjlen. hvilket gør produktet ganske diskret.

Let betjening

Betjeningen af headsettet foregår via et touchinterface på den højre kop. Man kan swipe op og ned for lydstyrke, højre og venstre for at hoppe til næste/forrige sang og trykke to gange for at pause eller genoptage afspilning. Det er intuitivt og fungerer helt uden problemer. Man kan også aktivere Siri eller Google Now ved at holde fingeren midt på hørekoppen i et sekund eller to, ligesom man kan acceptere indkommende opkald ved at trykke to gange på koppen. Igen – meget intuitivt og let at gå til. Der er naturligvis NFC for hurtig parring med Android telefoner.

Lydkvalitet i top

Lydkvaliteten på MDR-1000X er fantastisk. Intet mindre. Balancen i lyden er god, men hælder lidt til den bastunge side, hvilket dog ikke betyder noget specielt, fordi både mellemtoner og diskant alligevel er klare og vellydende. Er man heldig nok til at være i besiddelse af en af Sonys Walkmen med Hi-Res Audio, ja så får man endnu mere for pengene, for så bliver lyden hevet op på et helt nyt niveau. Desværre er det stadig relativt få tjenester, der understøtter Hi-Res Audio, men har du eksempelvis Tidal, ja så er der altså kræs til øregangene, for her er lyden ekstremt klar og dynamisk, og selv en bruger der ikke er decideret audiofil vil sagtens kunne høre forskellen.

Noise cancelling i topklasse

I larmende omgivelser er noise cancelling noget nær et mirakel. Og har du ikke prøvet det før venter der dig lidt af en overraskelse når du første gang tager headsettet på og simpelthen lukker alt støjen ude. Selv på en larmende flyver fjerner MDR-1000X nærmest al støj, og det er stort set kun den fysiske rumlen og flyets bevægelser der vil kunne fortælle dig hvor du er hvis du lukker øjnene.

I modsætning til mange af konkurrenterne, tilpasser Sonys noice cancelling funktion sig dine ører, hvilket gøres med en relativt simpel manøvre, hvor man trykker på en knap på headsettet. Reelt set er forskellen før og efter relativt lille, men man kan faktisk godt fornemme den.
I forhold til de fleste af konkurrenterne gør Sony det ekstremt godt med 1000X’s støjreduktion. Headsettet fjerner simpelthen mere støj end stort set alle andre høretelefoner på markedet, Boses topmodel inkluderet. Det er med andre ord en fornøjelse at bruge MDR-1000X i støjende omgivelser, og en lille fiks funktion betyder i øvrigt, at du kan holde en hånd op på headsettet for at skrue ned for musikken. På den måde kan du høre hvad der bliver sagt hvis det er nødvendigt. Godt tænkt, og let at bruge i praksis.

En enkelt lille detalje der er lidt underlig; hvis man får skubbet headsettet en smule til side på hovedet, så laver de en mærkelig lyd som vi tilskriver noise cancelling funktionen, som jo reelt er en serie lyde i modfase til den omgivende lyd. Den funktion kan åbenbart blive lidt forstyrret hvis man retter på høretelefonerne. Det er dog ikke en katastrofe, men falder man i søvn i flyet med hovedet op imod væggen så headsettet bliver skubbet lidt af – ja, så kan man forvente en lidt brat opvågning.

Batteriet holder… længe!

Batterilevetiden på de fleste nyere bluetooth headset er faktisk helt i orden, og nogen skiller sig ud i voldsom grad – eksempelvis kan Denons GC-20 lades op inden en uges ferie, og de fleste vil ikke behøve at tage laderen med.

Det er ikke helt det samme med MDR-1000X, men det er ikke meget galt. Selv den længste flyvetur klarer høretelefonerne uden problemer. Faktisk ville man kunne flyve til Australien uden nogensinde at skulle lade dem op, for vi har kunnet have høretelefonerne på i over 24 timer med noice cancelling slået til uden at de er løbet tør for strøm. Det er  lidt mere end hvad Sony selv angiver som forventet batterilevetid. Selv om det ikke er helt i top (jvf. Denons GC-20 der holder endnu længere) så er det mere end godkendt.

MDR-1000X: Det ultimative valg for den rejsende

Hvis du bruger meget tid i et fly, et tog eller en bus, ja så kan MDR-1000X blive din nye bedste ven. Kombinationen af lækkert design, god funktionalitet, god lydkvalitet og en uovertruffen noise cancelling gør dette headset til det oplagte valg. Hvis du altså lige ligger inde med ca. 3.400 kr.

Sony MDR-1000X